“รมต.ต่างประเทศยูเครน” ประกาศ “รัสเซียบุกยูเครนเต็มรูปแบบแล้ว”
“รมต.ต่างประเทศยูเครน” ประกาศ "รัสเซียบุกยูเครนเต็มรูปแบบแล้ว” ผ่านแอปพลิเคชั่นทวิตเตอร์ โดยเน้นย้ำว่า ยูเครนจะป้องกันประเทศของตนเองพร้อมวอนประเทศต่างๆ ทั่วโลกให้ช่วยหยุดยั้งการกระทำอันอุกอาจของรัสเซีย
24 ก.พ. 2565

นายดมิโทร คูเลบา รัฐมนตรีต่างประเทศของยูเครนทวีตข้อความว่า “ปธน.ปูตินเพิ่งทำการบุกยูเครนอย่างเต็มรูปแบบ”
โดยนายคูเลบาเน้นย้ำว่า ยูเครนจะป้องกันประเทศของตนเอง พร้อมวอนประเทศต่างๆ ทั่วโลกให้ช่วยหยุดยั้งการกระทำอันอุกอาจของรัสเซีย
สำหรับข้อความบนทวิตเตอร์ระบุว่า “ปธน.ปูตินเพิ่งทำการบุกยูเครนอย่างเต็มรูปแบบ เมืองของยูเครนที่เคยสงบสุขตกอยู่ภายใต้การโจมตี นี่คือสงครามรุกรานประเทศ ยูเครนจะป้องกันตนเอง และเราจะชนะ ประเทศต่างๆ ทั่วโลกสามารถหยุดยั้งปูตินได้ และต้องลงมือทำทันที”
ขณะผู้สนับสนุนการแบ่งแยกดินแดนในยูเครนได้ออกมาร้องขอในวันพุธ (23 ก.พ.2565) ให้รัสเซียเข้ามาช่วยขจัดการใช้ความรุนแรง ขณะที่รัฐบาลยูเครนได้ประกาศเกณฑ์ทหารและสถานการณ์ฉุกเฉิน เพื่อรับมือกับสงครามที่ปะทุขึ้น ส่วนบรรดาชาติตะวันตกประกาศมาตรการคว่ำบาตรรัสเซียเพื่อหยุดยั้งรัสเซียจากการรุกรานยูเครน
“ผมขอให้รัสเซียช่วยขจัดการใช้ความรุนแรงต่อประชาชนในแคว้นโดเนตสก์โดยทหารยูเครน” นายเดนิส พูชิลิน ซึ่งเป็นผู้นำในดินแดนที่รัสเซียรับรองเอกราชกล่าวผ่านสำนักข่าวทาสส์ (TASS) ของรัสเซีย
